प्रधानमन्त्री कप क्रिकेटमा कोशीमाथि वाग्मतीको सहज जित
ओपनर आशुतोष घिरैयाको सतकप्रेरित वाग्मती प्रदेशले जारी प्रधानमन्त्री कप पुरुष एकदिवसीय राष्ट्रिय क्रिकेट प्रतियोगितामा शुक्रबार कोशी प्रदेशमाथि जित निकालेको छ ।   
काठमाडौँ — ओपनर आशुतोष घिरैयाको सतकप्रेरित वाग्मती प्रदेशले जारी प्रधानमन्त्री कप पुरुष एकदिवसीय राष्ट्रिय क्रिकेट प्रतियोगितामा शुक्रबार कोशी प्रदेशमाथि जित निकालेको छ ।   वाग्मतीले कोशीमाथि ६४ रनको जित निकाल्दै जारी प्रतियोगितामा तेस्रो सफलता प्राप्त गरेको हो । कीर्तिपुरस्थित त्रिभुवन विश्वविद्यालय क्रिकेट मैदानमा वाग्मतीले दिएको २ सय ७४ रनको लक्ष्य पछ्याएको कोशी ४७.१ ओभरमा २ सय ९ रनमा अलआउट भयो । कप्तान अंकित सुवेदी र सुजन थपलियाले अर्धशतक बनाए पनि जित निकाल्न सकेनन् । अंकितले ५३ रन र सुजनले ५९ रनको योगदान दिए । अंकितले ६५ बलमा ४ चौका र २ छक्का प्रहार गरे । सुजनले ७६ बलमा ४ चौका र ३ छक्का हिर्काए ।आइस भट्टराई ३२ रनमा अविजित रहँदा ओपनर सोनु अन्सारीले २१ रन जोडे । त्यसबाहेक अन्य ब्याटर लामो समय क्रिजमा रहन सकेनन् । वाग्मतीको बलिङमा ईसान पाण्डले ५ विकेट लिँदै कोशीको इनिङ धरासायी बनाए । सूर्य तामाङले २ तथा रिजन ढकाल र प्रतिक श्रेष्ठले समान १ विकेट लिए । त्यसअघि टस हारेर ब्याटिङको निम्तो पाएको वाग्मतीले ४८.३ ओभरमा २ सय ७३ रनको योगफल बनाएको थियो । वाग्मतीका ओपनर आशुतोषले १ सय १८ रनको शतकीय योगदान गरे । १११ बलमा उनले १६ चौका र २ छक्का प्रहार गरे ।कप्तान रित गौतमले ४९ रन, रविन जोशीले ४३ रन र प्रतीक श्रेष्ठले १९ रन बनाए । दोस्रो विकेटका लागि आसुतोष र रितले १ सय ३१ रनको साझेदारी गरे । रितले ६० बलमा ३ चौका तथा रविनले ४५ बलमा ३ चौका र १ छक्का प्रहार गरे । कोशीको बलिङमा अभ्यास तिमिल्सिनाले ३ विकेट तथा हेमन्त राई र कमल खत्रीले समान २ तथा फ्रिर्दोश अन्सारीले १ विकेट लिए । यो हारसँगै कोशीले जारी प्रतियोगितामा ५ खेलको नतिजा सुम्पिन पुग्यो ।